  Виталий Пронин Шаермы тэльёсын узыр, отын пӧртэм пумо пӧйшуръёс, тылобурдоос уло. Кызьы радъямын соосты утён, вераськиськом Инкуазез утёнъя но инкуазь узырлыкъёсъя министерствоысь пӧйшуръёслэсь лыдзэс эскеронъя но соослэсь улон интызэс утёнъя ёзэтэн кивалтӥсьлэн воштӥсеныз Иван Матвеевен. Шаерамы 308 балян улэ - Удмуртия понна со тырмыт.- Иван Александрович, тӥляд чакламдыя пӧйшуръёслэн лыдзы кулэсме-а, йылэ-а?- Соослэн лыдзы огкадьгес возиське. Пичи Удмуртиямы трос койыкъёс уло - 18 сюрс 500-лэсь ятыр, гондыръёслэн лыдзы берло дыре 1 сюрс 100 пала. Тросэз уло уйпал - Балезино, Глазов, Сьӧлта - ёросъёсын, угось соослы бадӟым тэльёс кулэ. Но берло 2 ар ӵоже соосыз пумиталляны кутскимы ни лымшор ёросъёсысь но - Алнаш, Сарапул котыръёсысь. Нюлэсъёсмес кельшытӥзы кырпарсьёс но. Нырысьсэ та пӧйшур асьме дорын адӟемын вал 1974-тӥ арын лымшор ёросъёсысь. Та дыр куспын лыдзы 3 сюрсозь будӥз.- Озьыен, котькуд пӧйшурез лыдъяськоды? - Толшорысен кутскыса, 2 толэзь ӵоже министерствоысь специалистъёсмы но ёросъёсысь пӧйшуранъя хозяйствоосын ужасьёс нюлэсъёсысь уг потало, шуыны луоз. Зэм, чотан понна пӧйшуръёсты куак сьӧрын возьмаса ум пукиське - лыдзэс пытьыоссыя тодӥськом. Асьме дорын трос пӧртэм пӧйшуръёс - койык, гондыр, балян, ӟичы, кион, лудкеч, тылобурдоос - дукъя, тур, сяла но мукетъёсыз уло.  Огъя вераса, нюлэскасьёсмы, пытьы лыдъяса, 2 толэзь куспын ог 11 сюрс 500 иськем ортчо (со Ижысен Москваозь 10 пол ортчем выллем).- Кыӵе пӧйшуръёсты ыбылыны яра…- Пӧйшуръёс но инкуазь ог-огенызы зол герӟаськемын. Одӥгзэ валатэк быдтӥд ке, со быдэс инкуазь вылын шӧдӥськытэк уз кыльы. Жаляса верано, али тросэз пыӵал куто но нюлэскы мыно, пӧйшуран куронъёсты умой-умой тодытэк. Зэм, таӵеослы чакламын штрафъёс, но уксё тырытыса гинэ, адямиез визьманы уд быгаты. Соин калык пӧлын бадӟым валэктон уж нуиськомы, соослы вераськомы, ку пӧйшураны лэземын таиз яке соиз бурдо, пӧйшур вылэ. Азьвыл пӧйшуран билет басьтон вылысь пыр-поч экзамен сётоно вал. Али адямиос документ гожто, пӧйшуран законъёсты тодо шуыса, асьсэлэсь тодон-валанзэс возьматытэк.- Пӧйшуран адямилэсь мылкыдзэ ӝутон понна гинэ ӧвӧл, пӧйшуръёслэсь лыдзэс возён понна но чакламын?- Озьы чакласькомы, кӧня пӧйшурез инкуазь сюдыны быгатоз, аслыз изъян вайытэк. Укыр трос пӧйшур луиз ке, инкуазь сюдыны курадӟоз, ӧжыт ке - пӧйшур воксё бырыны быгатоз, соин эсэпсэ шедьтыны кулэ. Кылсярысь, вал сыӵе учыр вучайыосын (бобръёсын). 19-тӥ даурын  асьме дорысь та пӧйшур чылкак быре ни вал. Сое адямиос ӟеч куэз понна кутылыны кутскизы, инкуазь но уродгес соку тупаз, вылды - вучайыос бырон калэ вуизы. Соин 1947-тӥ арын асьме доры 50 бобр вайизы Воронежысь кун  заказникысь. Со сяна, та пӧйшур вуттэмын вал Белоруссиысь но. Оглом вераса, солэсь лыдзэ ӝутон понна ужъёс мынӥзы 1973-тӥ арозь, кылдытэмын вал бобровой заказникъёс. Но пумен та пӧйшур зол аляз - 50 ар куспын солэн лыдыз ог 25 сюрсозь будӥз. Табере вучайы куд-ог дыръя нерад но каре - шуръёслэсь бызён ӧръёссэс тыме.- Браконьеръёс но инкуазьлы бадӟым изъян ваё, дыр.- Лушкем пӧйшурам понна бадӟым тыриськонъёс тупатэмын ке но, арысь аре йыртэмасьёс тросгес луо. Кылсярысь, койыкез быдтэм понна 200 сюрс манетозь штраф сётӥське, эшшо ке уголовной уж ӝутӥське. Нюлэскын улӥсьёсты, йыртэмасьёслэсь утён вылысь, ёросысь егерьёс министерствоын ужасьёсын валче ялан тэльёсты чаклало. Пӧйшуръёсты адямиослэсь гинэ утёно ӧвӧл - урод инкуазьлэсь но. Кылсярысь, туэ толалтэ, трос лымыямен, кырпарсьёс зол курадӟизы. Соослэн кукъёссы вакчиесь - мур лымыетӥ ветлэмзы уг луы, озьыен, асьсэлы сиён шедьтыны уг быгато. Соин толалтэ ӵоже сиськон интыосазы ю тысь тыримы.Пӧйшур одӥг интыын уг сылы, сиён утчаса, трос иськемъёс ортче. Кылсярысь, койык малы сюрес вылэ потэ? Сое гочатэ отчы пазям сылал, сюрес дуртӥ будӥсь векчи куакъёс но - солэн яратоно сиёнэз. Соин водительёслы чакласьконо, пӧйшуръёс сярысь иворто сюрес кузя пуктылэм знакъёс но.- Та вакытэ тросэз тылобурдоос, пӧйшуръёс пи потто. Адямиос, мусо луэмзылы синмаськыса, соосты доразы басьто...- Зэм, адямиос огназ кылем шымырскем еж пӧйшурез адӟо но, кулонлэсь утиськом шуыса, доразы ваё. Но кызьы сое вордыны, мар карыны уг тодо. Берен тэле нуо ке но, мумиз сое кулэ уг кары ни. Соин нюлэскысь нокыӵе пӧйшурез доре вайыны уг яра. Сикысь шымырскем дырекъясь лулэз адӟиды ке, палэнтӥз кошке. Мумиз, адямилэсь кышкатскыса, ватӥськиз луоз, берло пиез доры лыктоз. Озьы ик сӧсырмем пӧйшурен но: со улыны вордӥськемын ке, бурмоз, ӧз ке - мукетъёсызлы сиён луоз, озьы инкуазьын кылдытэмын уго.Собере, пӧйшуръёслэсь пиоссэс нюлэскысь поттон законэз тӥяса пӧйшуранэн лыдъяське. Со понна бадӟым тыриськонъёс тупатэмын, нош дуно пӧйшуръёслэн - койык, гондыр - быремзы понна уголовной уж но ӝутыны луэ.Ангелина Снигирёва   